Már petíció is indult a Magyar Rákellenes Liga friss reklámja ellen, amelynek célja az lett volna, hogy rávegye az adózókat, ajánlják fel a szervezetnek szja-juk 1%-át.

Ehelyett rengeteg Facebookozó követeli a videó eltávolítását, amely szerintük a betegeket hibáztatja a rák kialakulásáért. Igaz, a szpotot – amelyben egy bíró és vádlott párbeszéde bontakozik ki egy tárgyalóteremben – nem is nagyon lehet másképp értelmezni:

– Vádlott, álljon fel! Az ítélet: rák!

– De miért pont én?

– Azért, mert nem sportolt, és egészségtelenül élt!

– Bírónő, kérem, nekem segítségre van szükségem.

– Kapjon egy második esélyt?

A videót, amelyet tévécsatornák is sugároznak, és a YouTube-ra is felkerült, még a múlt héten osztotta meg a közösségi oldalán a Magyar Rákellenes Liga, s péntek óta gyűlnek alatta a felháborodott hozzászólások.

"Ez durva és sértő! Ki volt az az elmebeteg aki ezt kitalálta? Vannak pici babák akik rákosok.Ők is azért rákosok mert nem sportoltak? ELMEROGGYANT AKI EZT KITALÁLTA!KLINIKAI ESET!!!" – írta az egyik kommentelő.

"KIKÉREM MAGAMNAK AZ ÁLDOZATHIBÁZTATÁST!" – szólt hozzá egy másik.

Sok olyan felhasználó is bekapcsolódott a beszélgetésbe, aki érintett a betegségben. Egyikük úgy fogalmazott: "Felháborítónak, obszcénnek és rendkívül cinikusnak tartom ezt a videót. A hideg kiráz, emlőrák túlélőként mélységesen sért és elszomorít. Őszintén azt gondolom, hogy tartoznak egy bocsánatkéréssel."

Már petíció is indult az ügyben, amelynek kezdeményezője azt írta: "Követeljük, hogy kérjenek bocsánatot, vegyék le a felháborító videót, és fogalmazzák újra a mondandójukat. Ha ez nem sikerül, akkor hagyják abba a működésüket azonnali hatállyal!"

A szervezet egy posztban válaszolt a hozzászólóknak. Ebben azt írták, hogy reklámjuk célja a magyar társadalom megszólítása volt, a figyelem felhívása a megelőzésre, az egészséges életmódra.

Hiszen ebben van az egyén felelőssége, a genetikai adottságokon és a környezeten nem tudunk változtatni! Semmiképp nem volt cél a gyógyult betegek támadása!

Hozzátették még, hogy a szpot célközönsége a még nem beteg, de helytelen életmód miatt fenyegetett emberek csoportja, akik figyelmét csak erősebb üzenettel lehet elérni. Majd idéztek egy adatot, amely szerint "az ingyenes szűrővizsgálatok részvételi aránya 40% körüli, és a panaszt okozó daganatok 70%-a már áttétes!"

A Facebookon is indult egy tiltakozó csoport a kisfilm ellen "nem vagyok vádlott", "nem az én hibán" hashtegekkel, ott is többen leírják, amúgy sportoló és nem dohányzó hozzátartozójuk halt meg rákban. A tiltakozó csoportot Balassa Gabriella hozta létre, akit évekkel ezelőtt mellrákkal műtöttek, és a Mellrákfórum egyik alapítója.

© Facebook / NEM VAGYOK VÁDLOTT

A tiltakozások után megkerestük a Rákellenes Ligát, hogy eltávolítják-e a filmet, illetve miért áldozathibáztató anyaggal álltak elő, de egyelőre nem válaszoltak. Hétfő reggel azonban a TV2-ben a szervezet vezetője, Bittner Nóra azt mondta, a nemzetközi irányelveket követték, melyek jelenleg az egyén és a társadalmi felelősséget hangsúlyozzák.